2020. gada 29. novembrī

Sieviešu konkurencē no latvietēm labākā Kendija Aparjode

Svētdien, 29. novembrī Eberspacher Pasaules kausa pirmais posms turpinās ar dāmu sacensībām, Komandu stafeti un BMW Sprinta pasaules kausu. Uz starta devās visas četras Latvijas pārstāves – Ulla Zirne, Kendija Aparjode, Elīza Tīruma un Sigita Bērziņa.

Labāko no rezultātiem starp latvietēm spēja uzrādīt Kendija Aparjode, kura pirmajā braucienā finišēja 14. pozīcijā, otrajā – devītajā, summā ierindojoties 11. vietā [+0.585]. Uzreiz aiz Kendijas viņas komandas biedre Elīza Tīruma, pirmajā braucienā ierindojoties 7. vietā, bet pēc otrā brauciena ieņemot 12. pozīciju [+0.589]. Ulla Zirne divu braucienu summā 15. vietā [+0.752]. Savukārt, Pasaules kausu debijā, 23. vieta Sigitai Bērziņai [+1.168].

Sieviešu konkurencē labāko trijniekā vācietes. Labāko rezultātu spēja uzrādīt vāciete Jūlija Taubitsa *(Julia Taubitz*) [1:20.289],otrā – titulētā Natālija Gaizenbergere *(Natalie Geisenberger)* [+0.120], bet trešā – Dajana Eitbergere *(Dajana Eitberger)* [+0.270].

Komandu stafetē Latvijas komandu pārstāvēs Kendija Aparjode, Kristers Aparjods un visjaunākā divvietīgā ekipāža Mārtiņš Bots/Roberts Plūme.

Informāciju sagatavoja:

Ieva Ose

LKSF sabiedrisko attiecību pārstāve